
ANEXĂ
Evaluarea Strategiei Ucrainei în materie de finanțare în cadrul împrumutului pentru sprijinirea Ucrainei pentru 2026 și 2027

Contextul juridic 
Regulamentul (UE) 2026/467 prevede că pentru a primi asistență financiară și economică în cadrul împrumutului pentru sprijinirea Ucrainei, aceasta trebuie să prezinte Comisiei Strategia Ucrainei în materie de finanțare. Strategia Ucrainei în materie de finanțare oferă detalii cu privire la nevoile de finanțare și sursele de finanțare ale Ucrainei, în principiu pentru următoarele 12 luni. 
În conformitate cu articolul 6 din Regulamentul (UE) 2026/467, la 24 martie 2026, Ucraina a prezentat Strategia Ucrainei în materie de finanțare. Ulterior, la 26 martie 2026, aceasta a prezentat o versiune revizuită a tabelelor anexate. Strategia Ucrainei în materie de finanțare conține toate elementele necesare în temeiul articolului 6 alineatul (2) din Regulamentul (UE) 2026/467. 
Articolul 7 alineatul (1) din Regulamentul (UE) 2026/467 prevede obligația Comisiei de a evalua Strategia Ucrainei în materie de finanțare fără întârzieri nejustificate. Condițiile a căror îndeplinire trebuie verificată prin evaluare sunt incluse la articolul 7 alineatele (2) și (3) din Regulamentul (UE) 2026/467: 
Cooperarea cu Ucraina 
Serviciile Comisiei, împreună cu Serviciul de Acțiune Externă, au organizat mai multe reuniuni cu Ministerul Finanțelor și Ministerul Apărării din Ucraina înainte de prezentarea Strategiei Ucrainei în materie de finanțare la 24 martie 2026 pentru a discuta pregătirea Strategiei Ucrainei în materie de finanțare, nevoile de finanțare și de apărare ale Ucrainei, angajamentele din partea donatorilor și deficitul de finanțare rezultat.
Exhaustivitatea, fezabilitatea și coerența Strategiei Ucrainei în materie de finanțare cu ipotezele subiacente 
Strategia Ucrainei în materie de finanțare îndeplinește cerințele de exhaustivitate, fezabilitate și coerență prevăzute la articolul 7 alineatul (3) litera (a) din Regulamentul (UE) 2026/467. 
Strategia Ucrainei în materie de finanțare, precum și tabelele și anexele însoțitoare furnizează setul complet de informații care trebuie transmis conform articolului 6 alineatul (2) din Regulamentul (UE) 2026/467. Principalele abordări și ipoteze metodologice sunt explicate într-o anexă inclusă în Strategia Ucrainei în materie de finanțare. 
Strategia Ucrainei în materie de finanțare se bazează pe ipoteza că războiul va continua în cursul anului 2026. Variabilele macroeconomice și scenariile bugetare preconizate sunt în concordanță cu bugetul de stat pe 2026 și cu ipoteza din Declarația bugetară pentru perioada 2026-2028 că războiul va continua în 2026. Proiecțiile iau în calcul un curs de schimb de 1 EUR = 49,356 UAH pentru 2026. 
Proiecțiile privind cheltuielile administrației publice sunt, în general, prezentate cu detaliile solicitate și sunt defalcate în mod corespunzător pe funcții și subsectoare, inclusiv datele bugetare privind apărarea, care sunt prezentate în conformitate cu clasificarea lor economică.
Proiecțiile privind veniturile administrației publice sunt, de asemenea, prezentate cu detaliile solicitate. Strategia Ucrainei în materie de finanțare include informații privind evoluțiile financiare anterioare și preconizate ale Ucrainei, pe trimestru și pe an, inclusiv informații privind situația lichidităților (soldul de numerar) la nivel de stat, și amortizările datoriei, o strategie privind emisiunea de titluri de datorie, alte fluxuri care creează și reduc datorii și stocul arieratelor de plată, precum și evoluțiile preconizate ale acesteia la nivelul administrației publice.  
Strategia Ucrainei în materie de finanțare include informații privind nevoile preconizate în ceea ce privește asistența militară în natură.  
Referitor la nevoile brute de finanțare, Strategia Ucrainei în materie de finanțare oferă o bună imagine de ansamblu a factorilor determinanți ai nevoilor de finanțare, pe lângă soldul bugetar global, inclusiv a evoluțiilor financiare, cum ar fi rezervele de lichidități în numerar și impactul fluxurilor legate de datorie și al amortizării datoriei.   
Nevoile brute de finanțare raportate sunt în concordanță cu cel mai recent raport al FMI.
În ceea ce privește în mod specific nevoile în materie de apărare, Strategia Ucrainei în materie de finanțare conține o defalcare completă și coerentă a nevoilor pe nevoi bugetare și nevoi de asistență militară în natură care nu intră în domeniul de aplicare al bugetului obișnuit al Ucrainei. Datele și explicațiile însoțitoare din Strategia Ucrainei în materie de finanțare permit o înțelegere suficientă a nevoilor bugetare și extrabugetare ale Ucrainei în materie de apărare. 
În fine, Strategia Ucrainei în materie de finanțare prezintă o bună imagine de ansamblu a sprijinului preconizat din partea donatorilor în 2026, atât în ceea ce privește sprijinul bugetar, cât și asistența în natură. 
Pe baza informațiilor transmise, nevoile de sprijin pentru apărare în valoare de 28,3 miliarde EUR și de asistență bugetară în valoare de 16,7 miliarde EUR sunt prezentate într-un mod coerent și logic. 
Coerența informațiilor din Strategia Ucrainei în materie de finanțare cu sursele externe, inclusiv cu orice analize recente ale Fondului Monetar Internațional (FMI) și cu informații din partea Platformei donatorilor pentru Ucraina și a Grupului de contact pentru apărarea Ucrainei 
Strategia Ucrainei în materie de finanțare este coerentă cu sursele externe disponibile, respectându-se astfel condiția prevăzută la articolul 7 alineatul (3) litera (b) din Regulamentul (UE) 2026/467.
Aceasta este coerentă cu scenariul central și cu nevoile de finanțare externă care stau la baza noului mecanism de finanțare extinsă al FMI, aprobat de Consiliul director al FMI la 26 februarie 2026. În urma consultărilor cu FMI, s-a constatat, de asemenea, că elementele relevante ale Strategiei Ucrainei în materie de finanțare erau coerente cu datele FMI. 
[bookmark: _Hlk225255441][bookmark: _Hlk225255529]În ceea ce privește plățile trimestriale din cadrul asistenței bugetare, Strategia Ucrainei în materie de finanțare și tabelele care o însoțesc se bazează pe ipoteze prudente pentru plățile din cadrul Mecanismului pentru Ucraina în al doilea și al treilea trimestru al anului 2026. 
Informațiile privind finanțările din partea altor donatori sunt coerente cu informațiile colectate prin intermediul Platformei donatorilor pentru Ucraina (UDP) și cu datele bugetare care sunt prezentate periodic în cadrul reuniunilor UDP, precum și cu rezultatul consultărilor cu UDP privind Strategia Ucrainei în materie de finanțare.  
Informațiile privind nevoile în materie de apărare și sursele de asistență existente sunt, de asemenea, coerente cu informațiile partajate prin intermediul Grupului de contact pentru apărarea Ucrainei (UDCG), precum și cu rezultatul consultărilor cu UDCG privind Strategia Ucrainei în materie de finanțare.  
Coerența deficitului de finanțare externă preconizat cu repartizarea orientativă a împrumutului pentru sprijinirea Ucrainei 
Cifrele sunt coerente cu alocările orientative ale împrumutului pentru sprijinirea Ucrainei stabilite la articolul 7 alineatul (3) litera (c) din Regulamentul (UE) 2026/467. Acestea implică o ușoară concentrare a sprijinului la începutul perioadei, având în vedere faptul că suma solicitată pentru 2026, de 45 de miliarde EUR, reprezintă jumătate din asistența disponibilă de 90 miliarde EUR care urmează să fie utilizată în celelalte trei trimestre ale anului, 45 de miliarde EUR rămânând disponibile pentru întregul an 2027. Acest lucru este în concordanță cu un scenariu de continuare a războiului în 2026 – scenariul de referință atât al Declarației bugetare pentru perioada 2026­2028, cât și al programului aferent mecanismului de finanțare extinsă al FMI.
În conformitate cu evaluarea Comisiei privind exhaustivitatea, fezabilitatea și coerența Strategiei Ucrainei în materie de finanțare, Ucrainei ar trebui să i se pună la dispoziție pentru 2026 un sprijin în valoare totală de până la 45 de miliarde EUR, din care până la 16,7 miliarde EUR sub formă de asistență pentru sprijin bugetar și până la 28,3 miliarde EUR sub formă de sprijin pentru apărare. 
În ceea ce privește împărțirea alocării asistenței bugetare între Mecanismul pentru Ucraina și capitolul III din Regulamentul (UE) 2026/467, 8,35 miliarde EUR ar trebui furnizate sub formă de împrumuturi puse în aplicare în temeiul capitolului III din Regulamentul (UE) 2024/792[footnoteRef:1] și 8,35 miliarde EUR sub formă de asistență macrofinanciară acordată în temeiul capitolului III din Regulamentul (UE) 2026/467. Acest lucru se bazează pe o evaluare a modalităților de finanțare adecvate, ținând seama de natura și urgența nevoilor de finanțare. La evaluarea calendarului de plăți propus în cadrul asistenței bugetare, Comisia ia în considerare diferitele surse de finanțare de care dispune Guvernul Ucrainei. La punerea în aplicare în 2026 a calendarului detaliat al împrumutului pentru sprijinirea Ucrainei, Comisia ar putea fi nevoită să ajusteze tranșele trimestriale în funcție de evoluția poziției reale a lichidității Guvernului Ucrainei. Numărul maxim de tranșe ale asistenței macrofinanciare în 2026 în conformitate cu capitolul III din Regulamentul (UE) 2026/467 este de trei. Valoarea orientativă a acestor tranșe este de 3,2 miliarde EUR pentru prima tranșă, de 3,7 miliarde EUR pentru a doua și de 1,45 miliarde EUR pentru a treia tranșă. [1:  Regulamentul (UE) 2024/792 al Parlamentului European și al Consiliului din 29 februarie 2024 de instituire a Mecanismului pentru Ucraina PE/10/2024/REV/1 (JO L, 2024/792, 29.2.2024, ELI: http://data.europa.eu/eli/reg/2024/792/oj).] 

Respectarea condiției prealabile prevăzute la articolul 5 alineatul (1) din Regulamentul (UE) 2026/467
Strategia Ucrainei în materie de finanțare respectă condiția prealabilă prevăzută la articolul 5 alineatul (1) din Regulamentul (UE) 2026/467. În special, Ucraina continuă să susțină și să respecte mecanisme democratice eficace, inclusiv un sistem parlamentar pluripartit și statul de drept, precum și să garanteze respectarea drepturilor omului, inclusiv a drepturilor persoanelor care aparțin minorităților. Susținerea și respectarea statului de drept include și lupta împotriva corupției. Evaluarea detaliată a fost efectuată pentru a fi transmisă organismelor competente ale Parlamentului European și ale Consiliului în conformitate cu articolul 5 alineatul (2) din Regulamentul (UE) 2026/467. 


2

image1.emf
   

 COMISIA   EUROPEANĂ   

Bruxelles, 1.4.2026    COM(2026) 157 final   ANNEX     ANEXĂ     la   Propunerea de decizie de punere în aplicare a Consiliului   de aprobare a asistenței acordate Ucrainei pentru punerea în aplicare a Strategiei  Ucrainei în materie de finanțare  


